b'\n_START_ARTICLE_\nMatti Karppanen\n_START_PARAGRAPH_\nMatti Karppanen (19. lokakuuta 1873 Kuhmoniemi \xe2\x80\x93 28. tammikuuta 1953 Haminalahti) oli suomalainen lintuaiheita maalannut taidemaalari ja lintujen t\xc3\xa4ytt\xc3\xa4j\xc3\xa4._NEWLINE_Matti Karppasen vanhemmat olivat puusepp\xc3\xa4, muurari Erkki Karppanen ja Anna Heikkinen. H\xc3\xa4nen ensimm\xc3\xa4inen puolisonsa vuodesta 1917 oli Maria Koponen ja toinen  1930 Hilja Lovisa Kauhanen. Karppanen opiskeli  Taideteollisessa keskuskoulussa 1892\xe2\x80\x931893 ja saapui sitten Kuopion l\xc3\xa4helle Haminalahteen kuuluisan lintumaalarin Ferdinand von Wrightin oppilaaksi ja avustajaksi. _NEWLINE_Karppanen osallistui Suomen taiteilijain n\xc3\xa4yttelyihin 1897, 1899 ja 1902._NEWLINE_Karppanen hankki 1904 itselleen hirsim\xc3\xb6kin Haminalahdesta ja asui siin\xc3\xa4 lopun el\xc3\xa4m\xc3\xa4\xc3\xa4ns\xc3\xa4. Lintuaiheisten maalausten teon lis\xc3\xa4ksi h\xc3\xa4n toimi lintujen t\xc3\xa4ytt\xc3\xa4j\xc3\xa4n\xc3\xa4. H\xc3\xa4n rakensi my\xc3\xb6s l\xc3\xa4heiseen j\xc3\xa4rven lahteen usean kymmenen vuoden aikana ristimuotoisen keinotekoisen saaren, jolla sijaitsi istutettuja puita, pieni lautamaja ja kasvimaa. Saaren perustukset Karppanen teki paksusta pajumatosta ja alkoi sitten kuljettaa kivi\xc3\xa4 ja maata pajumaton p\xc3\xa4\xc3\xa4lle. Karppasella oli my\xc3\xb6s maakotkia ja huuhkajia el\xc3\xa4ttilintuina._NEWLINE_Karppanen toimi Kuopion Luonnon Yst\xc3\xa4v\xc3\xa4in Yhdistyksess\xc3\xa4 ja Kuopion luonnontieteellisen museon kokoelmissa on h\xc3\xa4nen t\xc3\xa4ytt\xc3\xa4mi\xc3\xa4\xc3\xa4n el\xc3\xa4imi\xc3\xa4, enimm\xc3\xa4kseen lintuja, l\xc3\xa4hes 200.'